**AGROTYPOS.GR**

**Παράταση μέχρι 1/1/2015 για την Ειδ. Γραμματεία Κοινοτικών Πόρων και τη Γ.Γ. Διεθνών Σχέσεων ζήτησε και έλαβε από τον Μητσοτάκη ο Καρασμάνης**

Σε «λειτουργία» παραμένουν μέχρι τέλος του έτους, η Γενική Γραμματεία Αγροτικής Πολιτικής και Διεθνών Σχέσεων του ΥπΑΑΤ καθώς και η Ειδική Γραμματεία Κοινοτικών Πόρων και Υποδομών, μετά από προσωπική παρέμβαση Καρασμάνη προς τον κ. Κυριάκο Μητσοτάκη, Υπουργό Διοικητικής Μεταρρύθμισης και Ηλεκτρονικής Διακυβέρνησης. Σε ομιλία του στη Βουλή, ο Υπουργός Αγροτικής Ανάπτυξης αναφερόμενος στην πρόσφατη τροπολογία για τις συγχωνεύσεις των γραμματειών των Υπουργείων ζήτησε να συνεχίσουν μέχρι τέλους του 2014 το έργο τοπυς αφού βρίσκονται συμάντικά θέματα όπως η ολοκλήρωση του ΠΑΑ 2007 - 2013.

Ειδικότερα, ο κ. Καρασμάνης ανέφερε: «Με την τροπολογία αυτή (με γενικό αριθμό 1932 και ειδικό 118) διατηρούμε τη Γενική Γραμματεία Αγροτικής Πολιτικής και Διεθνών Σχέσεων του ΥΠΑΤ, η οποία μετονομάζεται σε Γραμματεία Αγροτικής Πολιτικής και Διαχείρισης Κοινοτικών Πόρων.
Η Γραμματεία αυτή κρίνεται αναγκαία να διατηρηθεί για την αποτελεσματικότερη προώθηση και υλοποίηση των θεμάτων αγροτικής πολιτικής της χώρας στο πλαίσιο της Ευρωπαϊκής Ένωσης.
Επίσης, έχω ζητήσει από τον κύριο Υπουργό, τον κ. Μητσοτάκη, την κατ’ εξαίρεση ισχύ του δικού μας Προεδρικού Διατάγματος, ώστε να έχει έναρξη από 1/1/2015. Η δίμηνη αυτή παράταση κρίνεται επιβεβλημένη από το γεγονός ότι βρισκόμαστε προς το τέλος της εφαρμογής των προγραμμάτων αγροτικής ανάπτυξης για το έτος 2014 και είναι απαραίτητη η πλήρης απορρόφηση των κονδυλίων βάσει του κανόνα ν+2 και η αποφυγή των κινδύνων απωλειών των κοινοτικών κονδυλίων. Η νέα Γραμματεία που δημιουργούμε θα χρειαστεί χρόνο να προσαρμοστεί στα νέα δεδομένα και να συντονίσει το έργο των υπηρεσιών της».

Και πρόσθεσε: «Επιπλέον, η νέα Γραμματεία θα είναι επιφορτισμένη και με την επεξεργασία και έκδοση εφαρμοστικών αποφάσεων της νέας Κοινής Αγροτικής Πολιτικής που θα ισχύει από την 1η Ιανουαρίου του 2015.
Παράλληλα, αυτή την περίοδο καταβάλλονται υπεράνθρωπες προσπάθειες για την επίσπευση πληρωμών σε δικαιούχους κοινωνικών προγραμμάτων που βρίσκονται σε εξέλιξη. Ως εκ τούτου, λοιπόν, η παράλληλη ενασχόληση με την επίτευξη του στόχου ν+2 για το 2014 θα είναι εξαιρετικά δύσκολη, με κίνδυνο να χαθούν οριστικά σημαντικά κονδύλια από τη χώρα μας.
Γι’ αυτούς, λοιπόν, τους λόγους ζητώ την έναρξη υλοποίησης του νέου οργανισμού του ΥΠΑΑΤ από 1/1/2015, ενσωματώνοντας τη σχετική διάταξη στο νομοσχέδιο του ο κύριος Υπουργός».

Απαντώντας στην συνέχεια ο κ. Μητσοτάκης ανέφερε: «Εκτιμώ ή μάλλον όχι εκτιμώ, αλλά αυτό ορίζει ο νόμος πως οι Οργανισμοί των Υπουργείων και με βάση τις μικρές τροποποιήσεις τις οποίες έχουμε κάνει θα τεθούν σε εφαρμογή στο τέλος Οκτωβρίου με μία εξαίρεση, την οποία αποδέχομαι, αναγνωρίζοντας την ιδιαιτερότητα του Υπουργείου Αγροτικής Ανάπτυξης και την ανάγκη να μη θέσει η μετάβαση από τον παλιό Οργανισμό στον καινούργιο σε κίνδυνο ευρωπαϊκούς πόρους για τους αγρότες μας.
Εμπιστεύομαι τον Υπουργό σε αυτό το οποίο λέει, ότι δηλαδή είναι απόλυτη ανάγκη να υπάρξει μία δίμηνη παράταση στην εφαρμογή του Οργανισμού και αυτό -το τονίζω- θα ισχύσει μόνο για το Υπουργείο Αγροτικής Ανάπτυξης. Το λέω, διότι δεν θα δεχθούμε κανένα αίτημα παράτασης εφαρμογής του Οργανισμού, καθώς συνδέεται και με την ανάγκη δημιουργίας μίας καινούριας Γενικής Γραμματείας, διότι πράγματι το Υπουργείο Αγροτικής Ανάπτυξης ήταν αυτό το οποίο στον αρχικό σχεδιασμό ήταν εξαιρετικά «επιθετικό» ως προς τη συρρίκνωση των Γενικών Γραμματειών. Από τις πέντε πήγαμε στη μία -αν δεν κάνω λάθος- και τώρα προστίθεται ακόμα μία, η οποία θα αναλάβει πρωτίστως το κομμάτι της διαχείρισης των ευρωπαϊκών πόρων. Αυτά, λοιπόν, ως προς τις τροπολογίες».